Source: https://www.postimees.ee/6879864/mullu-suvel-vangi-pandud-dikajev-pole-seni-kohtuotsust-katte-saanud
Timestamp: 2020-02-26 05:31:25+00:00
Document Index: 6127287

Matched Legal Cases: ['kohus ', 'kohus ', 'Kohus ', 'kohus ', 'kohus ', 'Kohus ']

Mullu suvel vangi pandud Dikajev pole seni kohtuotsust kätte saanud - Krimi - Postimees: Värsked uudised Eestist ja välismaalt
23. jaanuar 2020, 14:04
Haron Dikajev kohtus.
Mullu suvel Harju maakohtus kuritegeliku ühenduse juhtimise eest 12-aastase vangistuse saanud Haron Dikajev pole senini saanud kätte motiveeritud kohtuotsust, mistõttu lükkub edasi ka tema võimalus otsusega mittenõustumisel seda vaidlustada.
Maakohus sai suvise otsuse 240-leheküljelise motiveeritud osa valmis eelmise aasta detsembri keskel ning praegu tegelevad selle vene keelde tõlkimisega tõlgid, parimal juhul valmib tõlge jaanuari lõpuks.
Samas on mõned Dikajevi kaaskohtualused oma apellatsioonid Tallinna ringkonnakohtule juba edastanud.
Eelmise aasta 21. augustil tunnistas Harju maakohus Eesti kuritegelikus ilmas mõju omava 54-aastase Dikajevi süüdi kuritegeliku ühenduse juhtimises ja mõistis talle 12-aastase vangistuse.
Kohus mõistis Dikajevile sama karistuse, mida nõudis talle kohtuvaidluses riigiprokurör Vahur Verte.
Vandeadvokaat Alar Neiland tahtis kohtuvaidluses Dikajevi õigeksmõistmist kuritegeliku ühenduse juhtmise süüdistuses. Samas palus Neiland alternatiivselt, et kui kohus Dikajevit selles süüdistuses õigeks ei mõista, siis võiks kohus määrata talle miinimumi lähedase karistuse.
Kohus nõustus prokuröriga ning mõistis Dikajevi kaaskohtualused süüdi ja mõistis neile erineva pikkusega vanglakaristused.
«Uurimisel kogutud info järgi hoolitses ühendus oma liikmete eest, rahastas neid ja vajadusel kindlustas neid elamispinnaga. Samas allumatuse või korralduste täitmata jätmise korral karistati ühenduse liikmeid füüsiliselt, kusjuures karistamist taluti vastupanu osutamata,» ütles Verte.
«Selle aja jooksul tuli eraldi välja joonistada iga kuritegeliku ühenduse liikme konkreetne roll ja tegevus. Erinevate kriminaalsete tegevuste tõendamiseks koguti tõendid ükshaaval kokku ning iga tõendit analüüsiti. Maksukuriteo puhul tehti tihedat koostööd Läti ja Leedu ametivõimudega ning see kõik võttis oma aja,» selgitas Leis.
Dikajev oli MTÜ Tšetšeeni Noorte Liit juhatuse liige ja OÜ Emir Invest osanik ja juhatuse liige.